ప్రతికూలతలున్నా ప్రగతి పథంలోనే..
- రూ.335 లక్షల కోట్లకు భారత ఆర్థిక వ్యవస్థొ వృద్ధికి అనుకూల సంస్కరణలతో మేలు
- సవాళ్లు ఎదురైనా సత్తా చాటుతున్నాం: జైట్లీ
ఒసాకా (జపాన్‌): దేశ వృద్ధిని పెంపొందించే దిశగా సర్కారు సంస్కరణలను అమలు చేస్తున్న నేపథ్యంలో రానున్న కొన్నేండ్లలోనే భారత ఆర్థిక వ్యవస్థ రెండింతలకుపైగా పెరగనుందని ఆర్థిక మంత్రి అరుణ్‌ జైట్లీ అన్నారు. త్వరలోనే దేశ ఆర్థిక వ్యవస్థ అయిదు ట్రిలియన్‌ డాలర్ల (రూ.335 లక్షల కోట్ల) స్థాయిని చేరుకోగలదని ఆయన ఆశాభావం వ్యకం చేశారు. తమ ప్రభుత్వం అమలు చేస్తున్న సంస్కరణలు భారత్‌ను వేగంగా అభివృద్ధి చెందుతోన్న అతిపెద్ద ఆర్థిక వ్యవస్థగా నిలపడమే కాకుండా 'చాలా అభివృద్ధి చెందిన ఆర్థిక శక్తిగా' కూడా నిలుపుతుందని ఆయన అన్నారు. ప్రస్తుతం 2 ట్రిలియన్ల ఆర్థిక వ్యవస్థగా ఉన్న భారత్‌ మెరుగై వృద్ధిరేటును కొనసాగిస్తూ ముందుకు సాగితే అయిదు ట్రిలియన్ల స్థాయిని అందుకోవడమనేది రానున్న కొన్నేండ్ల్లలోనే సుసాధ్యమవుతుందని తెలిపారు. స్థానికంగా సీఐఐ, డీఐపీపీ ఏర్పాటు చేసిన 'ఇండియన్‌ ఇన్వెష్ట్‌మెంట్‌ ప్రమోషన్‌ సెమినార్‌'లో జైట్లీ ప్రసంగించారు. ప్రపంచం వేగంగా అభివృద్ధి చెందితే మన దేశానికి కూడా వేగంగా అభివృద్ధి చెందడమనేది సులువవుతుందని అన్నారు. ప్రపంచ వ్యాప్తంగా ప్రతికూల మందగమన పరిస్థితుల నేపథ్యంలో వృద్ధిని సాధించడమనేది పెను సవాళ్లతో కూడుకున్న ప్రక్రియ అని అన్నారు. అయినా భారత్‌ గత రెండేళ్లుగా మెరుగైన పనితీరుతో రాణిస్తూ మంచి వృద్ధి రేటును నమోదు చేస్తూ వస్తోందని అన్నారు. వినియోగదారుల వ్యయం, పట్టణ ప్రాంతాలలో డిమాండ్‌ పెరిగిందనేందుకు.. గ్రామీణ ప్రాంతాలలో కూడా పుంజుకునేందుకు కుస్తీ పడుతోందనడానికి ఇది నిదర్శనం అని తెలిపారు. దేశంలో ప్రయివేటు రంగం కూడా సరైన సమయం కోసం వేచి చూసే ధోరణితో వ్యవహరిస్తోందని జైట్లీ వివరించారు.
ప్రతికూల పరిస్థితిలోనూ రాణించాం..
జపాన్‌ పర్యటనలో ఉన్న జైట్లీ ఒసాకా విశ్వవిద్యాలయంలో మాట్లాడుతూ తాము నిర్ధేశించుకున్న వృద్ధి అనుకూలమైన సంస్కరణల్లో ఇంకా చాలా మిగిలే ఉన్నాయని అన్నారు. రానున్న కొన్నేండ్లలో వీటిని అమలులోకి తీసుకురానున్నట్లుగా తెలిపారు. మందగనమ పరిస్థితులు, తక్కువ వర్షపాతం వంటి కఠిన పరిస్థితుల్లోనూ భారత్‌ గత వృద్ధి రేటునే నిలబెట్టుకోగలిగిందని అన్నారు. భారత్‌ వేగంగా అభివృద్ధి చెందుతున్న దేశం అనే హోదాను నిలుపుకోగలదని ఆయన ఆశభావం వ్యక్తం చేశారు. వచ్చే ఏడాది నుంచి దేశంలో జీఎస్‌టీ పన్ను అమలులోకి రాగలదన్న విశ్వాసాన్ని ఆయన ఈ సందర్భంగా వ్యక్తం చేశారు.
రఘురామ్‌ రాజన్‌కు సీఐఐ పూర్తి మద్దతు
'భారతీయ రిజర్వు బ్యాంక్‌' (ఆర్‌బీఐ) గవర్నర్‌కు భారత పరిశ్రమల సమాఖ్య (సీఐఐ) బాసటగా నిలిచింది. మార్కెట్లకు అనుకూలంగానే వ్యవహరిస్తూ దేశాన్ని వృద్ధి పథంలో పయనింపజేసే విషయంలో ఆర్‌బీఐ గవర్నర్‌ రఘురాం రాజన్‌ తన పరిధి మేరకు మెరుగ్గానే పనిచేస్తున్నట్లుగా సీఐఐ అధ్యక్షులు నౌషద్‌ ఫోర్బ్స్‌ అభిప్రాయపడ్డారు. ఆయన దేశానికి ఎంత చెయ్యగలరో అంతా చేస్తున్నారన్నారు. రాజన్‌ చర్యల్ని తాను 100శాతం సమర్థిస్తానని చెప్పారు. రెండోసారి ఆర్‌బీఐ పగ్గాలు రాజన్‌కు అప్పగించే విషయంలో సీఐఐ రాజన్‌కు పూర్తి మద్దతు ప్రకటిస్తోందని అన్నారు. రాజన్‌ని రెండోసారి గవర్నర్‌గా కొనసాగించే విషయమై కొందరు నెతలు వ్యక్తిగత విమర్శలను నౌషద్‌ ఆక్షేపించారు. వ్యక్తిగత విమర్శలు చేయడం సరైన చర్య కాదని అభిప్రాయపడ్డారు.
మీ స్నేహితులకు రికమెండ్ చెయ్యండి